**Mladen Obad Šćitaroci, Andrija Mutnjaković, Zlatko Karač**

Misao u arhitekturi: Velimir Neidhardt

Alen Žunić

Misao u arhitekturi: Velimir Neidhardt

Alen Žunić

Sveučilište u Zagrebu – Arhitektonski fakultet; UPI 2M-Plus d.o.o.

Zagreb, 2018.

Str. 656, ilustrirano; bibliografija, biografija, o autoru

[24,5/16,5 cm, dvobojno, tvrdi uvez, omot]

Autor koncepta knjige i urednik: Alen Žunić

Recenzenti: Andrija Mutnjaković, Mladen Obad Šćitaroci, Zlatko Karač

Prijevod na engleski: Graham McMaster

Lektura: Mirjana Ostoja

Korektura: Mirjana Šah

Prijepis i unos: Ljiljana Loina-Hohnjec

Grafičko oblikovanje i prijelom: 'Klasja & Zita'

Tisak i uvez: Grafički zavod hrvatske

ISBN 978-953-7703-26-4

CIP 000996000 [NSK Zagreb]

Knjiga predstavlja hrestomatijsku zbirku teorijskih tekstova akademika Velimira Neidhardta koje je pisao i objavljivao u zadnjih 50 godina (počevši od 1968.). Autor koncepta i urednik knjige dr. Alen Žunić izabrao je 80 ključnih Neidhardtovih tekstova, među njima i mnoge do sada neobjavljene, kojima je na zanimljiv način prezentirao njegov raznoliki žanrovski raspon – od kratkih bilješki, do eseja, intervjua, prezentacija vlastitih projekata, do serioznih znanstvenih studija. Tekstovi su grupirani u devet tematskih cjelina, poput tema o Zagrebu, urbanizmu, teorijskim i povijesnim promišljanjima u arhitekturi, o arhitektima, metodološkim aspektima projektiranja, problemima strukovnog djelovanja, aktualnim knjigama i izložbama te o vlastitim djelima. Uz to, knjiga sadrži i izbor Neidhardtovih intervjua u kojima govori o raznolikim temama struke, kulture prostora i građenja. Također je priložen i izbor tekstova relevantnih arhitektonskih kritičara koji su pišući o Neidhardtovim projektima dali objektivizirani diskurs u poznavanju njegova djela.

Prikaz knjige *Misao u arhitekturi: Velimir Neidhardt* uredništvo je priredilo kao širi objedinjeni osvrt s priloženim ocjenama tri recenzenta – akademika Mladena Obada Šćitarocija, akademika Andrije Mutnjakovića i dr. sc. Zlatka Karača, koji su knjigu pratili tijekom dužeg razdoblja njenog nastanka, sve do završnoga koncepta publikacije.

\*

Knjiga koja je pred nama koncipirana je kao kritički odabir najvažnijih znanstvenih i stručnih tekstova akademika Velimira Neidhardta nastalih u proteklih 50 godina (od 1968. do danas), što joj daje karakter svojevrsne teorijske retrospektive i sistematizacije njegova raznolikoga pisanog opusa. Iako je riječ o *izboru*, dakle ne o cjelovitome pretisku svih Neidhardtovih pisanih radova, ova knjiga dojmljivog opsega na gotovo 660 stranica donosi čak 120 priloga, među kojima su uz dominanto autorske tekstove, u posebnim cjelinama donešeni i odabiri stručnih intervjua (koji u Neidhardtovim promišljanjima i odgovorima o hrvatskoj i svjetskoj arhitekturi i urbanizmu daju žanrovski zanimljivu 'sliku vremena' u kojemu su nastali), te izbor tekstova drugih relevantnih autora – kritičara i teoretičara arhitekture – koji su pak pisali o Neidhardtovu projektantskom opusu (među njima se ističu tekstovi A. Pasinović, I. Maroevića, T. Premerla, A. Mutnjakovića, F. Gotovca i drugih). Ta svojevrsna *vice versa* pisanoj riječi Velimira Neidhardta daje zanimljivu poveznicu teorijskih refleksija i recepcije struke spram njegova projektantsko-planerskog djelovanja i predstavlja objektivizirani pogled drugih na njegov kreativni opus.

U toj svjesnoj distanci i prema svojoj arhitekturi, i prema vlastitim teorijskim promišljanjima Neidhardt je selekciju tekstova za knjigu, njihovu sadržajnu strukturaciju i povezivanje u srodne tematske cjeline te osobito analitičku elaboraciju i ocjenu njegova pisanog opusa u potpunosti autorski prepustio dr. sc. Alenu Žuniću, mladom arhitektu s već respektabilnim teorijskim opusom i iskustvom na pripremi sličnih zbirki tekstova. U tom smislu Žunićev je autorski pristup bio vrlo selektivan i jasno profiliran, pa je 40-ak Neidhardtovih tekstova izostavljeno (ili ostavljeno za drugu prigodu), dok je s druge strane u knjigu uvrstio čak 20 do sada neobjavljenih Neidhardtovih radova, što ovoj monografiji nesumnjivo daje i karakter izvornosti. Podaci o svim tekstovima pregledno su navedeni u cjelovitome bibliografskom popisu na kraju knjige, uključujući i reference s podacima o prvotnim objavama. To, uz Neidhardtovu biografiju u prilogu, i vrsno napisanu Žunićevu uvodnu znanstvenu studiju ovoj knjizi osigurava odlike metodološki uzorne i akribično priređene teorijske zbirke tekstova o arhitekturi, urbanizmu i kulturi prostora – u čemu je Neidhardt nenadmašan tumač.

Stoga je knjigu valjalo preporučiti za objavu, a za očekivati je široki interes i struke i kulturne javnosti, svakako i studenata te doktoranata arhitekture i urbanizma koji će ovdje naći mnoga nova znanja.

Mladen Obad Šćitaroci

Među arhitektima s naglašeno projektantskim stvaralačkim opusom te brojnim osmišljenim i realiziranim djelima rijetko nalazimo autore koji su tijekom cijele svoje karijere uspješno razvijali i teorijski diskurs djelovanja, s utjecajnim i brojnim objavama koje pamtimo po autoritetu intelektualnoga stava i jasnoći izrečenih ili napisanih misli. Akademik Velimir Neidhardt izdvaja se kao jedan od korifeja takvoga kompleksnoga i slojevitog djelovanja koje je, uz kapitalna izvedena djela naše suvremene arhitekture, obilježila i kontinuirana prisutnost u teorijskoj domeni te na arhitektonskoj publicističkoj sceni.

Knjiga *Misao u arhitekturi: Velimir Neidhardt* prvorazredan je dokument njegova polustoljetnog nastojanja da pisanom riječju – znanstvenim istraživanjima, stručnim elaboracijama, kulturološkim esejima i kritikom aktualnih pojava – obogati struku novim znanjima (koja je i kao sveučilišni profesor desetljećima prenosio), ili pak da javnost osvijesti o problemima u arhitekturi i prostoru, o čemu je kao djelatni arhitekt i urbanist uvijek mogao ponuditi uvjerljivu argumentaciju prožetu respektabilnim vlastitim stvaralačkim iskustvom.

Vrlo je dobra odluka Velimira Neidhardta da revalorizaciju i kritičku interpretaciju vlastitih tekstova (pa i njihov izbor iz znatno većega pisanog opusa) povjeri nezavisnom autoru – mladom arhitektu dr. Alenu Žuniću, koji se na sličnim zadacima već afirmirao kao kompetentni teoretičar i arhitektonski kritičar. To je osim provjere tematske relevantnosti negdašnjih Neidhardtovih tekstova u današnjem vremenu, donijelo i zanimljiv 'međugeneracijski' diskurs u kriterijima izbora priloga za knjigu (uvršteno ih je 120), gdje je kolega Žunić i po osobnoj zainteresiranosti za pojedine teme, pojave ali i način pisanja (počevši od Neidhardtovih tekstova iz 1968.) mogao testirati materijale koji će biti relevantni za današnje mlađe generacije čitatelja. U tom smislu knjiga je pregledno strukturirana u desetak tematskih cjelina (urbanističke teme, projektantska metodologija, problemi Zagreba, položaj struke, teorijski prinosi...) koje jasno pokazuju da Neidhardt ne piše nasumično, već da tijekom više desetljeća postoji jasna i kontinuirana profilacija njegovih interesa koje je i u ovoj *post festum* provedenoj sistematizaciji njegova pisanog opusa dr. Žunić uvjerljivo rasporedio i pozicionirao u okvirima velike i kompleksne autorove pisane građe. Odmak od čistoga hrestomatijskog žanra knjige daje ekstenzivna uvodna studija Alena Žunića u kojoj se cijeli Neidhardtov teorijski kompleks tumači na originalan sintezni način, s izraženim osobnim stavom autora.

Smatram da je pripremom ove knjige, uz veliki napor na pronalaženju, kolacioniranju i obradi tekstova, ostvaren hvale vrijedan izdavački projekt uzorne autorske razine i nesumnjivo trajne vrijednosti za struke arhitekata, povjesničara umjetnosti, urbanista i mnogih drugih, te stoga pozdravljam objavu ove monografije.

Andrija Mutnjaković

Nedavno publicirani knjižni projekt rezultat je višegodišnjega autorovog istraživanja znanstveno-teorijskog opusa akademika Velimira Neidhardta, jednog od ključnih protagonista hrvatske kasne moderne (s decentim refleksijama na postmoderni prosede) i prvog inauguratora *high-tech* arhitekture u našoj sredini. S obzirom da je Neidhardtovo stvaralaštvo u domeni arhitekture višeslojno, pri tome potvrđeno i u projektantskome opusu visoke kreativne razine, i u teorijskoj elaboraciji tema kojima se je istraživački bavio – od urbanizma, do metodologije projektiranja i razvoja složenih arhitektonskih tipologija – kolega Alen Žunić je u svojoj analizi fokus stavio upravo na jedinstvenu simultanost Neidhardtova djelovanja. Iz osobnog iskustva djelatnog arhitekta Neidhardt razvija uvjerljivi teorijski diskurs, kao i podlogu akademskih tumačenja koja je prenosio brojnim generacijama studenata Arhitektonskog fakulteta. Kontrapunkt Neidhardtovom tumačenju vlastitih projekata i realizacija čini odlično izabrani set ranije objavljenih tekstova nekolicine ključnih arhitektonskih kritičara koji su pak u ocjenama pojedinih djela unijeli drugačiji diskurs čitanja Neidhardtovih rješenja.

Dr. Žunić je u ovoj knjizi primarno posvećen obradi Neidhardtove pisane riječi, analizi znanstvenih istraživanja koja je vodio i ukupnome teorijskom korpusu elaboriranom dijakronijski, tematski i žanrovski. Prema vrsti djela ova je knjiga primarno znanstvena monografija s elementima teorijsko-hrestomatijskog diskursa i kritičkoga pristupa naglašeno prisutnog u uvodnoj studiji. Posebnu metodološku vrijednost svojevrsnoga 'dokaznog postupka' čine izabrane i u knjizi kritički insertirane Neidhardtove studije na koje se Žunić u spomenutoj analizi referirao, što čitatelju omogućava i neposredno vlastito isčitavanje brojnih teorijskih doprinosa o kojima se u knjizi iscrpno diskutira. Stratifikacija Neidhardtova pisanog opusa provedena je tematski sistematično u devet cjelina knjige gdje su problemi i istraživački fokusi grupirani po srodnosti, ali unutar toga nižu se i kronološki. Iako u knjigu nisu mogli biti uvršteni svi objavljeni tekstovi Velimira Neidhardta, urednički minuciozno i cjelovito priremljena bibliografija njegovih publikacija što je priložena na kraju ove hrestomatije daje potpuni uvid u njegov teorijski opus.

Vrijednost ove monografije nije samo u obraćanju struci, ili studentima i doktorandima arhitekture, već i široj kulturnoj javnosti zainteresiranoj za fenomene likovnosti, filozofije grada i antroposocijalnih dodira arhitekture kao umjetničke i tehničke discipline sa društveno-humanističkim aspektom promišljanja i oblikovanja prostora.

Rado sam podržao objavu ove važne i zanimljive knjige, kroz koju sam Velimira Neidhardta upoznao kao kompleksnu misaonu osobu podjednako kompetentno posvećenu umjetničkom činu stvaranja arhitekture, kao i znanstvenoj ekspertizi u domeni brojnih prostornih problema kojima se tijekom karijere bavio.

Zlatko Karač